**O toamnă pentru noi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș alerga prin toamna asta calmă

Cu fluturii, din fiecare pom

S-adun nectarul buzelor în palmă

Să-l împărțim atom după atom

Când ne-nfruptăm din fruct, într-o poiană,

Acolo numai îngerii vor ști

Că picură metaforă din pană

Și-ți sunt poem, iar tu mereu vei fi

Un anotimp cu versuri despletite,

Cu trupul gata să reverse-n rod,

Eu să te-alint, tu să mă-ndemni: “iubite,

Transformă-mi toamna nudă în rapsod.”

- Melancolii se deapănă pe ghemul

Acestor toamne lungi şi-ntr-un târziu

Desăvârşit o să-ncheiem poemul

Pe neaua unei pagini. Se mai scriu

Poveşti de dor, romanţe de iubire?

Mai crezi că vom schimba acest destin,

Când am plătit cu-atâta fericire

Un petic gri de cer cândva senin?

O toamnă pentru noi e-un vis nostalgic,

Un verde stins sub genele de tuş,

Mi-e-atât de frig... Găseşte-mi un antalgic,

Adună soare-n palmele căuş.

Ioan Grigoraș Liliana Trif